作者:黃人傑
標題:賀新郎
內容:三月桃花浪。湧荊紅、浮光散彩，倚空千丈。楊柳陰中長堤路，一片笙歌暖響。春待晚、氣清天亮。聞道君侯生此日，具虎頭、飛食封侯相。風度遠，襟懷爽。寶杯為我傾家釀。醉鄉深，何妨更盡，吸川鯨量。富貴時來應自有，豈在隨人俯仰。且共把、眉頭開放。但得仙風長不老，又安知、不做東南將。勳業付，雲臺上。